《八月二十四日同审知登塔山用审知前载九日留题之韵作二首时彦博归及常山 其一》
宋代·赵蕃

郊原莽莽吹黄埃，馀暑已去若复来。昨宵一雨为苏洗，晓兴坐觉飞崔嵬。

平生诗盟有徐孺，笔力可挽狂澜回。要明两眼费双脚，作计似我何疏哉。

兹游只欠王子在，见说归书一纸开。追随正复听君乐，流浪如我空增哀。

吾邦此山颇高绝，泛菊况堪临季月。要当相与一杯酒，只恐因之又成别。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。